Broj: 711-I-2294-M-443/22-03-21

Zagreb, 15. studenoga 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Jurice Tomljanovića, gradonačelnika Grada Senja** za davanjem mišljenja Povjerenstva, na 194. sjednici, održanoj 15. studenoga 2022., daje sljedeće:

**MIŠLJENJE**

1. **Temeljem odredbe članka 22. stavka 2. ZSSI/21-a u svezi s člankom 18. stavkom 1. istog Zakona, te članka 23. stavka 1. ZSSI/21-a**, **nema zapreke da se Jurica Tomljanović, gradonačelnik Grada Senja, javi na natječaj za predsjednika Uprave trgovačkog društva Hrvatske šume d.o.o. koje je u državnom vlasništvu te da, ako je ocijenjen kao najbolji kandidat, bude imenovan na istu dužnost, s obzirom da između Grada Senja i navedenog društva nije bilo poslovnih odnosa za vrijeme njegovog obnašanja dužnosti u Gradu Senju, kao i da obveznik ne ostvaruje pravo na naknadu plaće nakon prestanka obnašanja dužnosti gradonačelnika, odnosno istu trenutno obnaša volonterski.**
2. **U slučaju da obveznik stupi na dužnost predsjednika Uprave trgovačkog društva Hrvatske šume d.o.o., dužan je temeljem odredbe članka 8. stavka 1. ZSSI/21-a razriješiti okolnost istodobnog obnašanja dužnosti gradonačelnika Grada Senja i navedene dužnosti, jer je to protivno članku 18. stavku 1. ZSSI/21-a.**

Obrazloženje

Zahtjev za davanjem mišljenja Povjerenstva podnio je obveznik Jurica Tomljanović, gradonačelnik Grada Senja. U knjigama ulazne pošte zahtjev je zaprimljen pod poslovnim brojem 711-U-8804-M-443/22-01-5 14. studenog 2022.g., povodom kojeg se vodi predmet broj: M-443/22.

Člankom 3. stavkom 1. podstavkom 34. ZSSI/21-a propisano je da su župani, gradonačelnici , općinski načelnici i njihovi zamjenici obveznici u smislu navedenog Zakona. Stoga je i obveznik Jurica Tomljenović kao gradonačelnika Grada Senja dužan pridržavati se odredbi ZSSI/21-a.

Člankom 8. stavkom 3. i 4 ZSSI/21-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik traži mišljenje Povjerenstva može li se javiti na natječaj za predsjednika Uprave trgovačkog društva Hrvatske šume d.o.o. i eventualno biti izabran na tu funkciju, s obzirom da trenutno obnaša dužnost gradonačelnika Grada Senja volonterski od 31. svibnja 2021., te dodatno navodi kako nije bilo poslovnih odnosa između Hrvatskih šuma podružnice Senj i Grada Senja.

Na dodatno traženje Povjerenstva, Grad Senj, Jedinstveni upravni odjel je dana 14. studenog 2022. dostavio potvrdu klasa: 034-01/22-01/03, urbroj: 2125-03/03/01-22-21 kojom se potvrđuje da od 09. lipnja 2017. pa do 30. rujna 2020. nije bilo međusobnih poslovnih odnosa između Grad Senja i Hrvatskih šuma d.o.o. niti zajedničkih poslovnih interesa. Nadalje se navodi kako Grad Senj nije vršio nadzor nad bilo kojim dijelom poslovanja ili izvođenja radova navedenog trgovačkog društva.

Uvidom u sudski registar nadležnog trgovačkog suda, utvrđeno je da je trgovačko društvo Hrvatske šume d.o.o. u isključivom vlasništvu Republike Hrvatske.

Člankom 23. stavkom 1. ZSSI/21-a propisano je da obveznici ne smiju prihvatiti imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bila u poslovnom odnosu ili su nad njom obavljali nadzorne funkcije, a nije drukčije propisano posebnim zakonom. Navedeno ograničenje primjenjuje se 18 mjeseci nakon prestanka obavljanja dužnosti.

Člankom 23. stavkom 2. ZSSI/21-a propisano je da obveznici koji prema posebnim zakonima uživaju pravo na naknadu plaće nakon prestanka dužnosti ne smiju stupiti u radni odnos u pravnoj osobi ako je ista bila u poslovnom odnosu s tijelom javne vlasti u kojem je obveznik obnašao dužnost, ako prema posebnom zakonu, na temelju prethodno sklopljenog sporazuma odnosno ugovora s bivšim poslodavcem, imaju pravo povratka na isto ili odgovarajuće radno mjesto.

Sukladno članku 23. stavku 3. ZSSI/21-a ograničenje propisano u stavku 1. članka 23., ne odnosi se na predsjednike i članove uprava trgovačkih društava koja su u većinskom državnom vlasništvu, ako se radi o njihovu imenovanju za članove upravnih tijela i nadzornih odbora drugih trgovačkih društava u većinskom državnom vlasništvu, pri čemu ne mogu obnašati dužnost u više od jednog trgovačkog društva.

Člankom 23. stavkom 5. ZSSI/21-a propisano je da se ograničenje iz stavka 2. primjenjuje za vrijeme trajanja prava na naknadu plaće nakon prestanka dužnosti propisane posebnim zakonima.

Člankom 17. stavak 1. ZSSI-a propisano je kako je obveznicima za vrijeme obnašanja javne dužnosti na koju su izabrani odnosno imenovani zabranjeno obnašati drugu javnu dužnost, osim ako je obnašaju po položaju ili je zakonom drugačije propisano.

Člankom 18. stavkom 1. ZSSI/21-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, niti mogu obavljati poslove upravljanja u poslovnim subjektima.

Člankom 22. stavkom 2. ZSSI/21-a propisano je da se obveze iz članka 18. toga Zakona primjenjuju na obveznike koji imaju pravo na naknadu plaće nakon prestanka dužnosti propisane posebnim zakonima za vrijeme trajanja prava na naknadu.

Uvidom u Registar obveznika koji vodi Povjerenstvo, utvrđeno je da je Jurica Tomljanović obnašao dužnost u Gradu Senju kao zamjenik gradonačelnika u razdoblju od 09. lipnja 2017. pa do 19. svibnja 2021. te da istu dužnost obnaša od 20.01.2021., dok je iz imovinske kartice koju je obveznik podnio dana 15. listopada 2021. razvidno kako dužnost gradonačelnika Grada Senja obnaša volonterski.

Člankom 90 a) stavkom 4. Zakona o lokalnoj i područnoj ( regionalnoj) samoupravi („Narodne novine“ broj: 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20) propisano je da osobe koje su dužnost obavljale profesionalno posljednjih 6 mjeseci prije prestanka obavljanja dužnosti, po prestanku profesionalnog obavljanja dužnosti ostvaruju prava na naknadu plaće i staž osiguranja za vrijeme od 6 mjeseci po prestanku profesionalnog obavljanja dužnosti i to u visini prosječne plaće koja im je isplaćivana za vrijeme posljednjih 6 mjeseci prije prestanka profesionalnog obavljanja dužnosti, dok je stavkom 5. istog članka propisano da osobe koje su dužnost obavljale profesionalno manje od 6 mjeseci prije prestanka obavljanja dužnosti, po prestanku profesionalnog obavljanja dužnosti ostvaruju prava na naknadu plaće i staž osiguranja za vrijeme od onoliko mjeseci po prestanku profesionalnog obavljanja dužnosti koliko su dužnost obavljali profesionalno, i to u visini prosječne plaće koja im je isplaćivana za vrijeme prije prestanka profesionalnog obavljanja dužnosti.

S obzirom da obveznik Jurica Tomljanović dužnost ne obnaša profesionalno, i ne ostvaruje pravo na naknadu plaće prema posebnim propisima, te iz dostavljenih potvrda od strane Grada Senja proizlazi da nije bilo poslovnih odnosa između Grada Senja i trgovačkog društva Hrvatske šume d.o.o. za vrijeme obnašanja dužnosti obveznika Jurice Tomljanovića u Gradu Senju, to se na obveznika u konkretnom slučaju ne primjenjuju zabrana propisana u članku 22. stavku 2. u svezi s člankom 18. stavkom 1. ZSSI/21-a, kao niti ograničenje propisano u članku 23. stavku 1. ZSSI/21-a.

Slijedom navedenog, nema zapreke da se Jurica Tomljanović, gradonačelnik Grada Senja javi na natječaj te ukoliko je na istom odabran kao najbolji kandidat, bude imenovan na funkciju predsjednika Uprave trgovačkog društva Hrvatske šume d.o.o., koje je u isključivom državnom vlasništvu.

U tom je slučaju, sukladno članku 8. stavku 1. ZSSI/21-a, obveznik dužan razriješiti okolnost istodobnog obnašanja dužnosti predsjednika Uprave trgovačkog društva Hrvatske šume d.o.o. te gradonačelnika Grada Senja.

Naime, ukoliko bi obveznik istodobno obnašao funkciju gradonačelnika Grada Senja i predsjednika Uprave trgovačkog društva Hrvatske šume d.o.o., isto bi predstavljalo povredu članka 18. stavka 1. ZSSI/21-a kojom je propisano da obveznici za vrijeme obnašanja dužnosti ne mogu biti članovi uprave trgovačkih društava, neovisno o tome tko je vlasnik trgovačkog društva (država, jedinica lokalne ili područne (regionalne) samouprave, druga fizička ili pravna osoba), kao i obnaša li obveznik dužnost gradonačelnika Grada Senja volonterski ili profesionalno.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Jurica Tomljanović, elektroničkom dostavom
2. Objava na internetskoj stranici Povjerenstva
3. Pismohrana